На основу члана 17. став 4. Закона о климатским променама („Службени гласник РС”, број 26/21), Национални савет за климатске промене, на седници одржаној дана...........................................године, доноси

**ПОСЛОВНИК О РАДУ**

**НАЦИОНАЛНОГ САВЕТА ЗА КЛИМАТСКЕ ПРОМЕНЕ**

 **ОПШТЕ ОДРЕДБЕ**

Члан 1.

Овим пословником уређује се начин рада Националног савета за климатске промене (у даљем тексту: Савет).

**ЗАДАЦИ САВЕТА**

Члан 2.

Задаци Савета су да:

1) разматра стање, развој и спровођење националне политике у области климатских промена, секторских политика и других планских докумената, са аспекта конзистентности са националном политиком климатских промена и даје предлоге, мишљења и стручна образложења у циљу унапређења политика у овој области;

2) разматра остваривање међународних обавеза Републике Србије у области климатских промена, разматра извештаје о спровођењу Oквирне конвенције УН о промени климе и њеном Споразуму из Париза и даје предлоге за ублажавање климатских промена, односно смањење емисије гасова са ефектом стаклене баште и прилагођавање на измењене климатске услове;

3) разматра потребу за изменама и допунама закона и других прописа који су од значаја за област климатских промена и о томе даје мишљења надлежном министарству;

4) даје предлоге за остваривање циљева борбе против климатских промена, а нарочито у процесу преговора Републике Србије са Европском унијом у области климатских промена;

5) разматра спровођење докумената јавних политика у области климатских промена и даје предлоге, мишљења и стручна образложења у циљу њиховог унапређења;

6) даје предлоге и мишљења у циљу промовисања борбе против климатских промена и укључење питања климатских промена у секторске политике;

7) даје мишљења надлежном министарству о потреби измене политика, прописа и мера у области климатских промена у складу са европским прописима и стандардима Уједињених нација, као и доношења одлука од значаја за спровођење релевантних пројеката и других активности у области климатских промена.

Савет ради на седницама.

**ПРАВА И ДУЖНОСТИ ПРЕДСЕДНИКА И ЧЛАНОВА САВЕТА**

Члан 3.

 Председник Савета:

1. представља и заступа Савет;

2. сазива седнице Савета, утврђује дневни ред, председава седницама Савета;

3. потписује акта Савета и Извештај о раду Савета који се доставља Влади

4. стара се о примени овог пословника

5. информише јавност о раду Савета;

6. обавља и друге послове које му повери Савет.

Председник Савета за свој рад одговара Савету.

Члан 4.

Члан Савета има права и обавезе:

1. да присуствује седницама Савета и радних тела којих је члан и да учествује у њиховом раду;
2. да на седници говори о питањима која су на дневном реду и да гласа о предлогу одлуке, закључка или другог акта;
3. да предлаже Савету разматрање појединих питања из његовог делокруга;
4. да предлаже доношење закључака, препорука, мишљења, односно предлога мера из делокруга Савета;
5. да буде биран и прихвати избор у раднe групе и радна тела Савета;
6. доприноси подизању нивоа информисаности јавности о проблему климатских промена.

**РАДНА ТЕЛА САВЕТА**

Члан 5.

За проучавање и разматрање појединих стручних и других питања од значаја за рад и одлучивање Савета и за припремање и праћење реализације одлука, Савет може основати стална или повремена Радна тела Савета, као радне групе за ужа подручја деловања.

Савет оснива радно тело одлуком, којом утврђује назив, састав, број чланова, делокруг и начин рада радног тела.

Стална радна тела Савета разматрају предлоге аката те друга питања која су на дневном реду Савета и о њима дају мишљења и предлоге.

Повремена радна тела оснивају се ради разматрања или стручне обраде појединог питања, односно израде предлога поједине одлуке.

 **ПОСТУПАК ДОНОШЕЊА АКАТА**

Члан 6.

Савет у вршењу послова из своје надлежности доноси одлуке, закључке, препоруке, мишљења или друга акта.

Ако овим пословником није друкчије одређено, право подношења предлога акта има сваки члан Савета.

Предлог се подноси председнику Савета у писаном облику.

**СЕДНИЦЕ САВЕТА**

Члан 7.

Седнице Савета сазива председник Савета најмање једном у шест месеци.

Седнице Савета се одржавају уколико им присуствује већина чланова.

На седнице Савета могу се позвати стручњаци из области климатских промена и друга лица која одреди председник Савета.

Уз позив за седницу доставља се предлог дневног реда, материјал о којем ће се водити расправа и записник са претходне седнице.

Пре утврђивања дневног реда усваја се записник са претходне седнице Савета.

У изузетно хитним и нарочито оправданим ситуацијама, када не постоје услови за одржавање седнице на редован начин, по налогу председника Савета, односно члана Савета кога председник Савета овласти, може се заказати и одржати телефонска седница на коју се позивају сви чланови Савета.

Предлог за одржавање ванредне седнице мора бити образложен.

 Члан 8.

Седници Савета председава председник Савета, а у случају његове одсутности или спречености члан ког он одреди.

У раду Савета могу учествовати, без права гласа, стручњаци из области климатских промена и друге особе које су позване на седницу Савета.

Председник Савета даје и одузима реч члановима Савета и другим учесницима, редоследом којим су се пријавили.

Ред на седници Савета одржава председник Савета.

Члан 9.

Савет може одлучивати ако је на седници присутна већина чланова Савета, а одлучује већином гласова присутних чланова, ако овим Пословником није другачије одређено.

Члан 10.

Савет по правилу одлучује јавним гласањем, дизањем руку чланова Савета.

Члан Савета гласа „за” предлог, „против” предлога или се „уздржава” од гласања.

На телефонској седници чланови Савета изјашњавају се путем телефона, на начин предвиђен ставом 2. овог члана, о конкретном, прецизно формулисаном питању.

У случају да се одржава телефонска седница одлука Савета се доноси већином гласова чланова Савета и доставља се члановима Савета на увид.

Члан 11.

О раду на седници Савета води се записник, који потписују Председник Савета и записничар.

 Члан 12.

Записник садржи: редни број седнице; време и место одржавања седнице; имена присутних/одсутних чланова Савета; имена и дужности других присутних; дневни ред седнице, приказ тока седнице са кратким излагањима присутних, називима предлога о којима се расправљало и одлучивало, резултат гласања о сваком поједином предлогу, називе аката који су донети на седници и друго.

 **ЈАВНОСТ РАДА**

Члан 13.

Ради потпунијег и тачнијег информисања јавности о раду Савета дају се изјаве и могу се одржавати конференције за медије.

Извештаји о раду и активности Савета су доступни на званичној интернет страници министарства надлежног за послове заштите животне средине.

Изјаве о раду Савета даје Председник Савета или члан Савета кога он одреди.

 **ГОДИШЊИ ИЗВЕШТАЈ О РАДУ**

Члан 14.

 Савет једном годишње доставља Влади Извештај о раду.

 Савет разматра и усваја извештај о раду за претходну години до 1. марта текуће године.

**СТРУЧНА СЛУЖБА САВЕТА**

Члан 15.

Стручне, административне, техничке и друге послове за Савет обавља министарство надлежном за послове заштите животне средине.

**ЗАВРШНЕ ОДРЕДБЕ**

 Члан 16.

Пословник Савета ступа на снагу даном доношења.

**ПРЕДСЕДНИК САВЕТА**

Ирена Вујовић

Министар заштите животне средине